**Datum: 20.06.2025. SAOPŠTENJE ZA MEDIJE**

**Trivan: Ćutanje ne spašava - ono produžava nasilje**

*Konferencija „Nisi sama - Ujedinjeni protiv nasilja nad ženama i djevojčicama“*

Generalna direktorka kompanije m:tel, Jelena Trivan, učestvovala je na konferenciji „Nisi sama – Ujedinjeni protiv nasilja nad ženama i djevojčicama“, koja je održana u Beogradu u saradnji sa Sigurnom kućom Beograd, uz podršku UNICEF-a i Delegacije Evropske unije u Srbiji, a pod pokroviteljstvom kompanije m:tel.

Govoreći o institucionalnim izazovima i ulozi društva u prevenciji nasilja, Jelena Trivan je istakla da ako bi trenutni problem opisivala jednom riječju - to nije zakon, već ćutnja. „Ili preciznije – zavet ćutnje. Prebijanje žena i dece nije privatna stvar za četiri zida, već javni problem i obaveza svih nas da reagujemo.“

Poseban akcenat stavljen je na podršku sigurnim kućama u Bosni i Hercegovini. Jelena Trivan je podsjetila da je kompanija m:tel odlučila da svoj budžet za društveno odgovorne aktivnosti usmjeri upravo ka sigurnim kućama koje se suočavaju s nestabilnim finansiranjem, te da je ta podrška trenutno presudna jer se u mnogima nalazi više djece nego žena.

„Preuzeli smo finansiranje sigurnih kuća jer verujemo da poslovna zajednica ima odgovornost, ali i uticaj. Ponekad će vlasti više čuti onoga ko puni budžet nego bilo koju organizaciju. Ako je već tako, iskoristimo tu snagu da pomognemo“, zaključila je Trivan.

Uključivanje poslovne zajednice u društveno važne teme izuzetno je važno, smatra Trivan, istakavši kao primjer kampanju „Ne zatvarajmo oči - zaštitimo djecu na internetu“ koju je m:tel realizovao u saradnji sa UNICEF-om. Kroz ovu kampanju, m:tel je dodatno pomogao rad Plavog telefona, implementiran je sigurni internet u školama i pokrenuta je sveobuhvatna edukacija o bezbjednosti na internetu.

„U vremenu u kojem deca odrastaju u digitalnom prostoru, ne možemo ih izolovati, ali možemo digitalne kanale iskoristiti za edukaciju i zaštitu. Deca i žene su često žrtve nasilja upravo u onom prostoru koji se smatra najsigurnijim - u sopstvenoj kući. Zbog toga je važno da im se obratimo kroz medije koje razumeju i kojima veruju“, dodala je Trivan.

Na panel-diskusiji posvećenoj osnaživanju sistema zaštite žena i djece od nasilja, pored Jelene Trivan govorile su i Elvira Kovač, potpredsjednica Narodne skupštine Srbije, Carol Vignaud, zamjenica direktorke UNICEF-a u Srbiji, te Mina Grašić, zamjenica direktorke Sigurne kuće Beograd.

Konferencija „Nisi sama“ još jednom je pokazala da su sistemska saradnja, društvena odgovornost i aktivno učešće svih sektora - od institucija i organizacija, do medija i kompanija ključni za stvaranje društva u kojem nasilje nema opravdanje niti prostor da se prećuti.

Ključne riječi: mtel, sigurne kuće, Niste same, Jelena Trivan

Izvor fotografija: m:tel PR